‘SA Rugby se besluit oor Israel ŉ skande, verleentheid’(Foto: Jack Guez/AFP) Die Suid-Afrikaanse Joodse Raad van Afgevaardigdes (SAJBD) sê die besluit deur Suid-Afrikaanse Rugby (Saru) om ŉ uitnodiging aan die Israelse klub Tel Aviv Heat terug te trek om aan ŉ kompetisie hier deel te neem, is “skandalig en ŉ verleentheid”. Wendy Kahn, nasionale direkteur van die SAJBD, sê dit is “skokkend” dat die besturende liggaam van Suid-Afrikaanse rugby sonder ŉ geveg toegegee het aan diegene “wie se uitsluitlike doel dit is om Israel op enige moontlike manier te boikot – selfs al is dit tot nadeel van Suid-Afrika”. Saru het vroeër aangekondig dat hy die uitnodiging aan Tel Aviv Heart terugtrek om in Maart saam met spanne van Spanje, Kenia, Namibië en Zimbabwe, asook ses Suid-Afrikaanse spanne, aan die Mzansi Challenge deel te neem. Volgens Mark Alexander, president van Saru, is die besluit geneem “om te verhoed dat die kompetisie ŉ bron van verdeeldheid word, ten spyte daarvan dat Israel ŉ lid van Wêreldrugby is”. “Dreigemente, boeliery en intimidasie was natuurlik nog altyd die modus operandi deur die BDS-beweging, en so is dit in hierdie geval ook, met Saru-lede wat glo selfs doodsdreigemente ontvang het,” sê Kahn. “Sulke misdadige taktieke is ŉ direkte aanval oor hoe rugby in Suid-Afrika geadministreer word en op demokrasie. In plaas daarvan dat hulle ŉ stewige, beginselvaste besluit neem, het Saru egter onmiddellik oorgegee.” BDS Suid-Afrika is ŉ menseregte- en Palestynse solidariteitsorganisasie. Kahn sê asof dit nie erg genoeg is nie, het Saru intussen probeer om sy standpunt te regverdig deur besware te opper oor die veiligheid en sekuriteit van spelers, toeskouers en ander belanghebbendes indien Israel toegelaat sou word om deel te neem. “Dit is nie ŉ regverdiging nie. Dit oorhandig bloot ŉ maklike oorwinning aan diegene wat sonder skaamte op dreigemente staat maak om gewelddadige ontwrigtings te veroorsaak en vrees in te boesem by diegene wat aan hulle eise moet voldoen.” Kahn sê die besluit kom neer op diskriminasie en veroorsaak verdeeldheid. “Saru maak boonop die verregaande uitlating dat hy in die belang van ‘maatskaplike kohesie’ optree. BDS het ŉ paar jaar gelede ŉ veldtog van stapel gestuur om Mej. Suid-Afrika Lalela Mswane te verhoed om deel te neem aan die Mej. Heelal-kompetisie in Israel. Tot haar groot krediet het Lalela stewig bly staan teen dié boelietaktiek en voortgegaan om ons land met eer en sukses te verteenwoordig. Wat ŉ jammerte dat Saru onder soortgelyke druk versuim het om dieselfde ruggraat te wys.”